ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Απριλίου 1992 για τη θέσπιση ειδικού προγράμματος έρευνας και τεχνολογικής ανάπτυξης στον τομέα των μετρήσεων και δοκιμών (1990-1994) (92/247/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,

την πρόταση της Επιτροπής (1),

Σε συνεργασία με το Ευρωπαϊκό Κοινοβούλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, με την απόφαση 90/221/Ευρατόμ, ΕΟΚ (4), το Συμβούλιο θέσπισε το τρίτο πρόγραμμα-πλαίσιο για τις κοινοτικές δράσεις στον τομέα της έρευνας και της τεχνολογικής ανάπτυξης (1990-1994) στο οποίο καθορίζονται ιδίως τα μέτρα που πρέπει να ληφθούν για τη βελτίωση της εναρμόνισης των μεθόδων δοκιμής, μετρήσεων και ανάλυσης για την κατάργηση ορισμένων εμποδίων του εμπορίου στη μεγάλη εσωτερική αγορά- ότι η παρούσα απόφαση πρέπει να ληφθεί με βάση τα σημεία αιτιολογικής σκέψης που εκτίθενται στο προοίμιο της εν λόγω απόφασης-

ότι το άρθρο 130 Ι της συνθήκης προβλέπει ότι η εφαρμογή του προγράμματος-πλαισίου πραγματοποιείται μέσω ειδικών προγραμμάτων που αναπτύσσονται στο εσωτερικό κάθε δράσης-

ότι το Κοινό Κέντρο Ερευνών (ΚΚΕρ) συμβάλει στην πραγματοποίηση αυτών των ενεργειών, μέσω των δικών του προγραμμάτων- ότι θα πρέπει να εξασφαλισθεί στενός συντονισμός μεταξύ του ΚΚΕρ και του παρόντος ειδικού προγράμματος-

ότι, δυνάμει του άρθρου 4 και του παραρτήματος Ι της απόφασης 90/221/Ευρατόμ, ΕΟΚ, το ποσό που κρίνεται αναγκαίο για το σύνολο του προγράμματος-πλαισίου περιλαμβάνει ποσό 57 εκατομμυρίων Ecu για τη συγκεντρωτική δράση διάδοσης και αξιοποίησης των αποτελεσμάτων, το οποίο κατανέμεται κατ' αναλογία του ποσού που προβλέπεται για κάθε ενέργεια-

ότι, στα πλαίσια του προγράμματος, πρέπει να γίνει αξιολόγηση των οικονομικών και κοινωνικών επιπτώσεων και των ενδεχόμενων τεχνολογικών κινδύνων-

ότι πρέπει να ενθαρυνθεί σε όλη την Κοινότητα η βασική έρευνα στον τομέα των μετρήσεων και των δοκιμών-

ότι, επιπλέον του ειδικού προγράμματος σχετικά με το ανθρώπινο δυναμικό και την κινητικότητα, πρέπει να ενθαρυνθεί η εκπαίδευση ερευνητών στα πλαίσια του προγράμματος-

ότι η απόφαση 90/221/Ευρατόμ, ΕΟΚ ορίζει ότι κύριος στόχος των κοινοτικών δράσεων στον τομέα της έρευνας πρέπει ιδίως να είναι η ενίσχυση της επιστημονικής και τεχνολογικής βάσης της ευρωπαϊκής βιομηχανίας και η ώθηση της βιομηχανίας να καταστεί ανταγωνιστικότερη σε διεθνές επίπεδο- ότι στην εν λόγω απόφαση προβλέπεται επίσης ότι μια κοινοτική δράση δικαιολογείται εάν η έρευνα συμβάλλει, μεταξύ άλλων, στην ενίσχυση της οικονομικής και κοινωνικής συνοχής της Κοινότητας και στην προώθηση της συνολικής αρμονικής της ανάπτυξης, εξυπηρετώντας ταυτόχρονα τον στόχο της επιστημονικής και τεχνικής ποιότητας- ότι το παρόν πρόγραμμα έχει εκπονηθεί για να συμβάλει στην επιδίωξη αυτών των στόχων-

ότι στο παρόν πρόγραμμα πρέπει να συμμετάσχουν, όσο το δυνατόν περισσότερο, οι μικρομεσαίες επιχειρήσεις (ΜΜΕ)- ότι πρέπει να ληφθούν υπόψη οι ιδιαίτερες ανάγκες τους, χωρίς να θιγεί η ποιότητα του επιστημονικού και τεχνικού επιπέδου του προγράμματος-

ότι, σύμφωνα με το άρθρο 130 Ζ της συνθήκης, οι δράσεις που αναλαμβάνει η Κοινότητα προκειμένου να ενισχυθούν οι επιστημονικές και τεχνολογικές βάσεις της ευρωπαϊκής βιομηχανίας και η διευκόλυνση της ανάπτυξης της ανταγωνιστικότητάς της, καλύπτουν τη συνεργασία στον τομέα της έρευνας και τεχνολογικής ανάπτυξης με τρίτες χώρες, και ιδίως ευρωπαϊκές χώρες, και διεθνείς οργανισμούς- ότι η συνεργασία αυτή μπορεί να αποβεί ιδιαίτερα εποικοδομητική για την ανάπτυξη του παρόντος προγράμματος-

ότι είναι ανάγκη, όπως προβλέπεται στο παράρτημα ΙΙ της απόφασης 90/221/Ευρατόμ, ΕΟΚ, τα εργαστήρια των κρατών μελών να διαθέτουν τα τεχνικά μέσα που απαιτούνται για τη διεξαγωγή μετρήσεων και δοκιμών με τρόπο ενιαίο για να είναι δυνατόν να αναγνωρίζεται η αξιοπιστία των αντιστοίχων αποτελεσμάτων, η οποία θεωρείται ότι έχει εξαιρετική σημασία για τη λειτουργία της εσωτερικής αγοράς-

ότι ζητήθηκε η γνώμη της Επιτροπής Επιστημονικής και Τεχνικής Έρευνας (CREST),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται ειδικό πρόγραμμα έρευνας και τεχνολογικής ανάπτυξης για την Ευρωπαϊκή Οικονομική Κοινότητα στον τομέα των μετρήσεων και δοκιμών, όπως ορίζεται στο παράρτημα Ι για περίοδο που αρχίζει στις 29 Απριλίου και λήγει στις 31 Δεκεμβρίου 1994.

Άρθρο 2

1. Το ύψος της δαπάνης που κρίνεται αναγκαίο για την εφαρμογή του προγράμματος ανέρχεται σε 4 752 εκατομμύρια Ecu, στο οποίο περιλαμβάνονται τα έξοδα για προσωπικό και διοικητικές υπηρεσίες ανερχόμενα σε 9 εκατομμύρια Ecu.

2. Ενδεικτική κατανομή των ποσών περιλαμβάνεται στο παράρτημα ΙΙ.

3. Σε περίπτωση που λαμβάνεται απόφαση από το Συμβούλιο, κατ' εφαρμογήν του άρθρου 1 παράγραφος 4 της απόφασης 90/221/Ευρατόμ, ΕΟΚ, η παρούσα απόφαση θα προσαρμόζεται καταλλήλως.

Άρθρο 3

Οι λεπτομέρειες για την υλοποίηση του προγράμματος, συμπεριλαμβανομένου του ύψους της χρηματοδοτικής συμμετοχής της Κοινότητας, καθορίζονται στο παράρτημα ΙΙΙ.

Άρθρο 4

1. Κατά τη διάρκεια του δεύτερου έτους εφαρμογής του προγράμματος, η Επιτροπή το επανεξετάζει και υποβάλλει έκθεση των αποτελεσμάτων της επανεξέτασης αυτής στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή, συνοδευόμενη, ενδεχομένως, από προτάσεις τροποποίησης του προγράμματος.

2. Κατά τη λήξη του προγράμματος, ομάδα ανεξάρτητων εμπειρογνωμόνων αξιολογεί τα αποτελέσματά του, για λογαριασμό της Επιτροπής. Η έκθεση της ομάδας αυτής, μαζί με τις παρατηρήσεις της Επιτροπής, υποβάλλεται στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή.

3. Οι εκθέσεις που αναφέρονται στις παραγράφους 1 και 2 συντάσσονται με βάση τους στόχους που καθορίζονται στο παράρτημα Ι της παρούσας απόφασης και σύμφωνα με το άρθρο 2 παράγραφος 4 της απόφασης 90/221/Ευρατόμ, ΕΟΚ.

Άρθρο 5

1. Οι συμβάσεις που συνάπτονται από την Επιτροπή διέπουν τα δικαιώματα και τις υποχρεώσεις κάθε μέρους, συμπεριλαμβανομένων των διαδικασιών διάδοσης, προστασίας και αξιοποίησης των αποτελεσμάτων της έρευνας, σύμφωνα με τις διατάξεις που θεσπίζονται κατ' εφαρμογή του άρθρου 130 Ι δεύτερο εδάφιο της συνθήκης.

2. Καταρτίζεται πρόγραμμα εργασίας σύμφωνα με τους στόχους που αναφέρονται στο παράρτημα Ι, το οποίο μπορεί να αναπροσαρμόζεται. Το πρόγραμμα αυτό καθορίζει τους λεπτομερείς στόχους και τον τύπο των σχεδίων που πρέπει να θεσπιστούν. Η Επιτροπή καταρτίζει τις προσκλήσεις προς υποβολή προτάσεων σχεδίων με βάση το πρόγραμμα εργασίας.

Άρθρο 6

1. Η Επιτροπή των Ευρωπαϊκών Κοινοτήτων είναι υπεύθυνη για την εκτέλεση του προγράμματος και επικουρείται από συμβουλευτική επιτροπή, η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής των Ευρωπαϊκών Κοινοτήτων.

2. Για τις περιπτώσεις που αναφέρονται στο άρθρο 7 παράγραφος 1, ο αντιπρόσωπος της Επιτροπής των Ευρωπαϊκών Κοινοτήτων υποβάλλει στην εν λόγω επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο μέσα σε προθεσμία που μπορεί να ορίζει ο πρόεδρος ανάλογα με τον επείγοντα χαρακτήρα του θέματος, και ενδεχομένως με τη διεξαγωγή ψηφοφορίας.

3. Η γνώμη καταχωρείται στα πρακτικά. Εξάλλου, κάθε κράτος μέλος μπορεί να ζητήσει να καταχωρηθεί η θέση του στα πρακτικά.

4. Η Επιτροπή των Ευρωπαϊκών Κοινοτήτων λαμβάνει ιδιαίτερα υπόψη της τη γνώμη της επιτροπής και την ενημερώνει για τον τρόπο με τον οποίον έλαβε υπόψη της τη γνώμη αυτή.

Άρθρο 7

1. Η διαδικασία του άρθρου 6 εφαρμόζεται ιδίως για:

- την κατάρτιση και την αναπροσαρμογή του προγράμματος εργασιών που αναφέρεται στο άρθρο 5 παράγραφος 2,

- το περιεχόμενο των προσκλήσεων για την υποβολή προτάσεων.

- την αξιολόγηση των σχεδίων και των συντονισμένων δράσεων που προβλέπονται στο παράρτημα ΙΙΙ καθώς και του προβλεπόμενου ποσού της κοινοτικής συμμετοχής στα σχέδια αυτά,

- τις παρεκκλίσεις από τους γενικούς κανόνες που καθορίζονται στο παράρτημα ΙΙΙ,

- τη συμμετοχή, σε κάθε σχέδιο οργανισμών και επιχειρήσεων από τρίτες χώρες, που αναφέρονται στο άρθρο 8,

- οποιαδήποτε προσαρμογή της κατανομής του ποσού που αναφέρεται, ενδεικτικά, στο παράρτημα ΙΙ,

- τα μέτρα που πρέπει να ληφθούν για την αξιολόγηση του προγράμματος.

- τις λεπτομέρειες διάδοσης, προστασίας και αξιοποίησης των αποτελεσμάτων των ερευνών που διεξάγονται στα πλαίσια του προγράμματος.

2. Η Επιτροπή ενημερώνει επίσης την επιτροπή για την εφαρμογή των συντονισμένων δράσεων και συνοδευτικών μέτρων που αναφέρονται στο παράρτημα ΙΙΙ.

Άρθρο 8

1. Η Επιτροπή εξουσιοδοτείται να διαπραγματεύεται, σύμφωνα με το άρθρο 130 Μ της συνθήκης, διεθνείς συμφωνίες με τις τρίτες χώρες μέλη της COST, ιδίως με τις χώρες της ΕΖΕΣ και τις χώρες της Κεντρικής και της Ανατολικής Ευρώπης, προκειμένου οι χώρες αυτές να συνδεθούν, εν όλω ή εν μέρει, με το πρόγραμμα.

2. Όταν έχουν συναφθεί συμφωνίες-πλαίσια για την επιστημονική και τεχνική συνεργασία μεταξύ της Κοινότητας και τρίτων ευρωπαϊκών χωρών, οργανισμοί και επιχειρήσεις που είναι εγκατεστημένοι σε αυτές τις χώρες μπορούν, βάσει του κριτηρίου του αμοιβαίου οφέλους, να γίνουν δεκτοί προς συμμετοχή σε σχέδιο που αναλαμβάνεται στα πλαίσια αυτού του προγράμματος.

Κανένας αντισυμβαλλόμενος, εγκατεστημένος εκτός της Κοινότητας και συμμετέχων ως εταίρος σε σχέδιο που αναλαμβάνεται στα πλαίσια του προγράμματος, δεν μπορεί να επωφελείται της χρηματοδότησης που χορηγεί η Κοινότητα στο πρόγραμμα. Οι αντισυμβαλλόμενοι αυτοί συνεισφέρουν στα γενικά διοικητικά έξοδα.

Άρθρο 9

Η παρούσα απόφαση απευθύνεται στα κράτη μέλη. Λουξεμβούργο, 29 Απριλίου 1992. Για το Συμβούλιο

Ο Πρόεδρος

Luis VALENTE DE OLIVEIRA

(1) ΕΕ αριθ. C 174 της 16. 7. 1990, σ. 35. (2) ΕΕ αριθ. C 326 της 16. 12. 1991, σ. 129 και απόφαση της 11ης Μαρτίου 1992 (δεν έχει ακόμη δημοσιευθεί στην Επίσημη Εφημερίδα). (3) ΕΕ αριθ. C 41 της 18. 2. 1991, σ. 4. (4) ΕΕ αριθ. L 117 της 8. 5. 1990, σ. 28.

ΠΑΡΑΡΤΗΜΑ Ι

ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ

Οι προσανατολισμοί του τρίτου προγράμματος-πλαισίου, οι επιστημονικοί και τεχνικοί στόχοι που εξυπηρετεί και τα κίνητρα από τα οποία εμπνέεται αποτελούν αναπόσπαστο μέρος του παρόντος ειδικού προγράμματος.

Η παράγραφος 2 Γ του πραρτήματος ΙΙ του εν λόγω προγράμματος-πλαισίου αποτελεί αναπόσπαστο μέρος του παρόντος ειδικού προγράμματος.

Ο σκοπός είναι η καλύτερη εναρμόνηση των μεθόδων μέτρησης, ανάλυσης και δοκιμών, η συμβολή στην ανάπτυξη νέων μεθόδων μέτρησης των δοκιμών στην Ευρώπη, καθώς και η αναζήτηση γενικών μέσων για τη διασφάλιση ακριβών και αξιόπιστων μετρήσεων. Προς το σκοπό αυτό, πρέπει να σημειωθεί πρόοδος στις μετρήσεις, τις τεχνικές δοκιμών και τις χημικές αναλύσεις, στις περιπτώσεις που δεν είναι επαρκώς ακριβείς και, κατά συνέπεια, τα εργαστήρια δεν μπορούν να συμφωνήσουν επί των αποτελεσμάτων τους, καθώς και στις περιπτώσεις που οι μέθοδοι μετρήσεων δεν ικανοποιούν επαρκώς τις νέες προκλήσεις της βιομηχανίας για τον έλεγχο της ποιότητας του περιβάλλοντος, των τροφών της υγείας και της διευκόλυνσης του εμπορίου στα πλαίσια της ενιαίας αγοράς.

Σκοπός είναι επίσης η ανάπτυξη νέων μεθόδων συγκεκριμένων μετρήσεων και χημικής και βιολογικής ανάλυσης καθώς και η σωστή κατανόηση των γενικών περιορισμών και των εγγενών πηγών σφαλμάτων στις τρέχουσες μεθόδους, με στόχο την όσο το δυνατόν αποτελεσματικότερη βελτίωσή τους.

Θα ενισχυθεί επίσης η συνεργασία στην έρευνα και ανάπτυξη νέων και βελτιωμένων προτύπων και καινοτόμων μέσων βαθμονόμησης, τα οποία συμβάλλουν στην πραγματοποίηση του όλου στόχου του προγράμματος και τα οποία υλοποιούνται με αποτελεσματικότερο τρόπο σε κοινοτικό επίπεδο.

Οι ερευνητικές δραστηριότητες θα συνοδεύονται στενά με τις απαιτήσεις της εσωτερικής αγοράς (όπως ορίζεται στη Λευκή Βίβλο για την ολοκλήρωση της εσωτερικής αγοράς) και με την εφαρμογή πολιτικών της Κοινότητας σε ειδικούς τομείς. Θα διασφαλιστεί επίσης ο στενός συντονισμός με συναφή ερευνητικά προγράμματα, ευρωπαϊκές δραστηριότητες μετρολογίας και οργανισμούς τυποποίησης (όπως, π.χ. CEN/CENELEC).

Η αναλυτική περιγραφή του περιεχομένου του προγράμματος βασίζεται στα προαναφερόμενα στοιχεία.

ΠΕΔΙΟ 1. ΥΠΟΣΤΗΡΙΞΗ ΤΩΝ ΚΑΝΟΝΙΣΜΩΝ ΚΑΙ ΤΩΝ ΟΔΗΓΙΩΝ

Στόχος είναι να βελτιωθούν οι μέθοδοι που οδηγούν σε αξιόπιστα και διεθνώς αποδεκτά αποτελέσματα για την εφαρμογή των οδηγιών, ειδικότερα όσον αφορά τα τρόφιμα, τα βιομηχανικά προϊόντα, το περιβάλλον και την υγεία.

Το έργο θα αφορά την ανάπτυξη, βελτίωση και εναρμόνιση των μεθόδων δοκιμών που απαιτούνται για την εφαρμογή των υφιστάμενων οδηγιών και τη σύνταξη νέων κανονισμών και οδηγιών.

Στο πλαίσιο αυτό, οι εργασίες θα επικεντρωθούν ειδικότερα:

- στην ανάλυση των γεωργικών προϊόντων, περιλαμβανομένων των ζωοτροφών,

- στην ανάλυση των επεξεργασμένων προϊόντων διατροφής,

- στη μέτρηση των στοιχείων μόλυνσης στην ατμόσφαιρα, τα ύδατα και το έδαφος (περιλαμβανομένης και της βακτηριολογικής μόλυνσης),

- σε μετρήσεις του θορύβου και τον προσδιορισμό βλαβερών ουσιών στους τόπους εργασίας,

- σε βιοϊατρικές αναλύσεις,

- σε δοκιμές βιομηχανικών προϊόντων.

Όσο για τους ισχύοντες κανονισμούς και οδηγίες, θα ενθαρυνθεί η συνεργασία μεταξύ των διαφόρων εργαστηρίων για να υπερνικηθούν οι δυσκολίες κατά την εφαρμογή και εναρμόνηση των μεθοδολογιών.

ΠΕΔΙΟ 2. ΠΡΟΒΛΗΜΑΤΑ ΔΟΚΙΜΩΝ ΚΑΤΑ ΤΟΜΕΙΣ

Στόχος είναι η συμβολή στην εφαρμογή της "σφαιρικής προσέγγισης του θέματος της αξιολόγησης της πιστότητας" των βιομηχανικών προϊόντων [ψήφισμα του Συμβουλίου της 21ης Δεκεμβρίου 1989 (1) με'σω της ενίσχυσης της προτυποποίησης στην Ευρώπη, της διαπίστευσης των εργαστηρίων και της αμοιβαίας αναγνώρισης.

Το έργο αυτό συνίσταται στην ανάπτυξη κοινών προγραμμάτων, τα οποία να επιτρέπουν τη βελτίωση των τεχνικών και δοκιμών βιομηχανικών προϊόντων, ούτως ώστε να επιτευχθούν αποτελέσματα αναγνωρισμένα σε κοινοτικό επίπεδο από διαφορετικά εργαστήρια ενός συγκεκριμένου βιομηχανικού τομέα. Το έργο αυτό περιλαμβάνει:

- τα κοινά προγράμματα για τη βελτίωση και την ανάπτυξη νέων μεθόδων δοκιμών κατάλληλων να καταστούν ευρωπαϊκά πρότυπα (CEN/CENELEC) σε περίπτωση που η πρόοδος στον αντίστοιχο τομέα δεν είναι επαρκής για την εφαρμογή οδηγίας επί του συγκεκριμένου προϊόντος,

- κοινά προγράμματα για τη βελτίωση των ενιαίων μεθόδων μετρήσεων και δοκιμών, σε περίπτωση που η εφαρμογή τους παρουσιάζει δυσκολίες,

- την ενίσχυση της οργάνωσης συγκριτικών μελετών μεταξύ εργαστηρίων, όποτε απαιτείται, για να διευκολυνθούν οι συμφωνίες αμοιβαίας αναγνώρισης μεταξύ των εργαστηρίων δοκιμών.

ΠΕΔΙΟ 3. ΚΟΙΝΕΣ ΜΕΘΟΔΟΙ ΒΑΘΜΟΝΟΜΗΣΗΣ ΓΙΑ ΤΗΝ ΚΟΙΝΟΤΗΤΑ

Ο στόχος είναι η ενίσχυση σχεδίων ανάπτυξης των μεθόδων βαθμονόμησης που απαιτούνται από τα εργαστήρια δοκιμών της Κοινότητας, η διασφάλιση της κοινής βάσης για την εκτέλεση μετρήσεων και δοκιμών και η δυνατότητα σύγκρισης των μετρήσεων με αντίστοιχες που εκτελούνται εκτός Κοινότητας.

Όσον αφορά τις φυσικές μετρήσεις, θα δημιουργηθούν πρότυπα μεταφοράς ώστε τα μικρότερα εθνικά εργαστήρια μετρολογίας να μπορούν να έρχονται σε επαφή με μεγαλύτερους οργανισμούς και να έχουν τη δυνατότητα παρακολούθησης των μετρήσεων (traceability). Αυτό θα γίνει λαμβάνοντας ιδιαίτερα υπόψη τις ανάγκες των πλέον πρόσφατων κρατών μελών.

Όσον αφορά τις χημικές ουσίες αναλύσεις, θα ενισχυθούν κοινά σχέδια που αποσκοπούν στην καθιέρωση ενός διεθνώς αναγνωρισμένου πλαισίου χημικών μετρήσεων, συμπεριλαμβανομένων των κυρίων καθώς και των δευτερευόντων χημικών προτύπων. Ειδικότερα, θα ορισθούν πρότυπα αναφοράς για τις σημαντικότερες παραμέτρους σχετικά με τη διατροφή, τη γεωργία, το περιβάλλον και τις βιοϊατρικές αναλύσεις, όπως αναφέρεται στο πεδίο 1.

ΠΕΔΙΟ 4. ΑΝΑΠΤΥΞΗ ΝΕΩΝ ΜΕΘΟΔΩΝ ΜΕΤΡΗΣΕΩΝ

Στόχος είναι να αναπτυχθούν νέες μέθοδοι μετρήσεων και ανάλυσης που απαιτούνται για την εφαρμογή των κοινοτικών πολιτικών. Προς το σκοπό αυτό θα πρέπει να καταβληθεί σοβαρή προσπάθεια σε επίπεδο θεμελιώδους έρευνας.

Η ανάπτυξη αυτή θα αφορά κυρίως:

- την έρευνα και ανάπτυξη των αρχών μέτρησης που θα μπορούσαν να οδηγήσουν σε νέες συσκευές μέτρησης,

- τις νέες μεθόδους μέτρησης στους ειδικούς τομείς που αναφέρονται πιο πάνω (πεδίο 1) ειδικότερα όσον αφορά τον καθορισμό της χημικής μορφής των ρυπογόνων στοιχείων (speciation) και της αναλύσεως στον τομέα της διατροφής και της βιοϊατρικής,

- την έρευνα και ανάπτυξη νέων μεθόδων μέτρησης που απαιτούνται για τον συσχετισμό των συχνών μετρήσεων στα πλαίσια που διαμορφώνονται στο πεδίο 3.

Οι εργασίες θα εκτελούνται σε συντονισμό με άλλα ειδικά προγράμματα έρευνας και ανάπτυξης του προγράμματος-πλαισίου.

(1) ΕΕ αριθ. C 10 της 16. 1. 1990, σ. 1.

ΠΑΡΑΡΤΗΜΑ ΙΙ

ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ

(σε εκατομμύρια Ecu)

Πεδίο Κατανομή 1. Υποστήριξη των κανονισμών και οδηγιών 12 2. Προβλήματα δοκιμών κατά τομείς 11,52 3. Υποστήριξη των μεθόδων βαθμονόμησης 12 4. Ανάπτυξη νέων μεθόδων μετρήσεων 12 47,52 (1) (2)

(1) Συμπεριλαμβανομένων των εξόδων προσωπικού που ανέρχονται σε 6 εκατομμύρια Ecu και των διοικητικών εξόδων που ανέρχονται σε 3 εκατομμύρια Ecu.

(2) Ποσό 0,48 εκατομμυρίων Ecu μη συμπεριλαμβανόμενο στα 47,52 εκατομμύρια Ecu, κρίνεται αναγκαίο για να κρατηθεί ως συμβολή του ειδικού προγράμματος για τις μετρήσεις και τις δοκιμές στη συγκεντρωτική δράση διάδοσης και αξιοποίησης των αποτελεσμάτων.

Ποσό που θα αντιστοιχεί στο 10 % τουλάχιστον του συνολικού ποσού θα χρησιμοποιηθεί για προγράμματα ενθάρρυνσης της θεμελιώδους έρευνας, η οποία θα προσδιορισθεί με σαφήνεια.

Ποσό που θα αντιστοιχεί στο 2 % τουλάχιστον του συνολικού ποσού θα αφιερωθεί στην κατάρτιση των ερευνητών στα πεδία που καλύπτονται από το ειδικό αυτό πρόγραμμα.

Συμπληρωματικό ποσό 92 εκατομμυρίων Ecu προορίζεται για τις ερευνητικές δραστηριότητες του ΚΚΕρ στον τομέα των μετρήσεων και δοκιμών, συμπεριλαμβανομένου ποσού 0,92 εκατομμυρίων Ecu που αντιπροσωπεύει τη συνεισφορά του ΚΚΕρ στη συγκεντρωτική δράση διάδοσης και αξιοποίησης των αποτελεσμάτων του παρόντος ειδικού προγράμματος.

Η κατανομή αυτή δεν αποκλείει το ενδεχόμενο ορισμένα σχέδια να αφορούν ταυτόχρονα διάφορα πεδία.

ΠΑΡΑΡΤΗΜΑ ΙΙΙ

ΚΑΝΟΝΕΣ ΕΚΤΕΛΕΣΗΣ ΤΟΥ ΠΡΟΓΡΑΜΜΑΤΟΣ

1. Η Επιτροπή θέτει σε εφαρμογή το πρόγραμμα με βάση τους στόχους και το επιστημονικό και τεχνικό περιεχόμενο που ορίζονται στο παράρτημα Ι.

2. Οι κανόνες εκτέλεσης προγράμματος που αναφέρονται στο άρθρο 3 καλύπτουν τα σχέδια έρευνας και τεχνολογικής ανάπτυξης, τις συντονισμένες δράσεις και τα συνοδευτικά μέτρα. Στην επιλογή τους πρέπει να λαμβάνονται υπόψη τα κριτήρια του παραρτήματος ΙΙΙ της απόφασης 90/221/Ευρατόμ, ΕΟΚ καθώς και οι στόχοι του παραρτήματος Ι του παρόντος κανονισμού.

- Τα σχέδια έρευνας

Τα σχέδια αποτελούν αντικείμενο συμβάσεων κοινής δαπάνης στον τομέα της έρευνας και τεχνολογικής ανάπτυξης, καθώς και κοινοτικής χρηματοδοτικής συμμετοχής που δεν υπερβαίνει κανονικά το 50 %. Τα πανεπιστήμια και τα λοιπά ερευνητικά κέντρα που συμμετέχουν σε σχέδια κοινής δαπάνης, θα έχουν, ανά σχέδιο την δυνατότητα να ζητούν είτε χρηματοδότηση 100 % του πρόσθετου οριακού κόστους.

Τα ερευνητικά σχέδια κοινής δαπάνης πρέπει, κατά γενικό κανόνα, να εκτελούνται από συμμετέχοντες που είναι εγκατεστημένοι στην Κοινότητα. Στα σχέδια, στα οποία μπορούν να συμμετέχουν, π.χ. πανεπιστήμια, ερευνητικοί οργανισμοί και βιομηχανίες, συμπεριλαμβανομένων των μικρομεσαίων επιχειρήσεων, πρέπει να προβλέπεται, κατά κανόνα, η συμμετοχή δύο τουλάχιστον ανεξάρτητων μεταξύ τους εταίρων εγκατεστημένων σε διαφορετικά κράτη μέλη. Οι συμβάσεις που αφορούν τα ερευνητικά σχέδια κοινής δαπάνης πρέπει, κατά κανόνα, να συνάπτονται έπειτα από διαδικασία επιλογής που βασίζεται σε προσκλήσεις προς υποβολή προτάσεων, οι οποίες δημοσιεύονται στην Επίσημη Εφημερίδα των Ευρωπαϊκών Κοινοτήτων.

- Οι συντονισμένες δράσεις

Οι συντονισμένες δράσεις συνίστανται σε δράση που αναλαμβάνει η Κοινότητα για το συντονισμό των επί μέρους ερευνητικών δράσεων που διεξάγονται στα κράτη μέλη. Μπορούν να αποτελέσουν αντικείμενο χρηματοδοτικής συμμετοχής μέχρι και 100 % των δαπανών συντονισμού.

- Τα συνοδευτικά μέτρα

Τα συνοδευτικά μέτρα που αναφέρονται στο άρθρο 7 και περιγράφονται στο παράρτημα Ι συνίσταται ειδικότερα:

- στη διοργάνωση επιστημονικών σεμιναρίων, εργαστηρίων και διαλέξεων,

- σε δραστηριότητες εσωτερικού συντονισμού με τη σύσταση ρυθμιστικών ομάδων (ιδιαίτερα μεταξύ εργαστηρίων δοκιμών),

- στην κατάρτιση εμπειρογνωμόνων,

- στην αποθήκευση και διάδοση του υλικού αναφοράς εγκεκριμένου σε κοινοτικό επίπεδο,

- στην προαγωγή της εκμετάλλευσης των αποτελεσμάτων,

- στην ανεξάρτητη επιστημονική και στρατηγική αξιολόγηση της λειτουργίας των σχεδίων και του προγράμματος.

3. Η διάδοση των γνώσεων που αποκτώνται στο πλαίσιο της εκτέλεσης των σχεδίων πραγματοποιείται, αφενός, στο εσωτερικό του ειδικού προγράμματος, και, αφετέρου, με συγκεντρωτική δράση, σύμφωνα με την απόφαση που αναφέρεται στο άρθρο 4 τρίτη παράγραφος της απόφασης 90/221/Ευρατόμ, ΕΟΚ.